Lesninger 7. søndag i det alminnelige kirkeår (år C)

1. lesning 1 Sam 26,2.7–9.12–13.22–23

*Herren gav deg i min hånd, men jeg ville ikke legge hånd på Herrens salvede*

I de dager brøt Saul opp og drog ned til Sif-ødemarken for å lete etter David, og med ham var tre tusen mann som han hadde valgt ut av hele Israel.

Om natten kom David og Abisjai bort til hæren, og da lå Saul og sov midt inne i leiren. Spydet hans var stukket ned i jorden like ved hans hode, og Abner og krigsfolket lå rundt omkring ham. Abisjai sa til David: «I dag har Gud gitt fienden i din hånd. La meg støte spydet gjennom ham og ned i jorden. Ett støt er nok; mer trengs ikke.» Men David svarte Abisjai: «Drep ham ikke! Hvem kan ustraffet legge hånd på Herrens salvede?»

Så tok David spydet og vannkrukken ved Sauls hode, og de gikk sin vei. Ingen så det, ingen merket det, og ingen våknet. Alle sov, for Herren hadde latt en dyp søvn komme over dem.

David gikk over til den andre siden av dalen og stod på en fjellknaus langt borte. Det var et godt stykke mellom dem. Han ropte på Saul og sa: «Se, her er ditt spyd, konge. La en av dine menn komme over og hente det. Herren lønner den som er rettferdig og trofast. For det var Herren som gav deg i min hånd i dag, men jeg ville ikke legge hånd på Herrens salvede.»

Responsoriesalme Sal 103 (102),1–2. 3–4. 8 og 10. 12–13

**Omkved:** Herren er nådig og barmhjertig.

Min sjel, lov Herren,
ja, alt hva i meg er, love hans hellige navn.
Min sjel, lov Herren,
glem ikke alle hans velgjerninger.

Han som forlater dine synder,
som leger dine sår.
Han som løser ditt liv fra graven,
som kroner deg med miskunn og godhet.

Barmhjertig og nådig er Herren,
langmodig og rik på miskunn.
Han gjør ikke med oss etter våre synder
og gjengjelder ikke våre misgjerninger.

Så langt som østen er fra vesten,
skiller han oss fra våre synder.
Som en far forbarmer seg over sine barn,
forbarmer Herren seg over dem som frykter ham.

2. lesning 1 Kor 15,45–49

*Som vi har båret den jordiskes preg, slik skal vi også preges av den himmelskes bilde*

Brødre, det første menneske, Adam, ble skapt som «et levende vesen», men derpå kom den nye Adam, som et livgivende, åndelig vesen.

(Altså ikke slik at det åndelige liv kom først, nei, først det naturlige, deretter det åndelige.) Det første menneske stammet fra jorden og var dannet av muld, den annen var fra himmelen. Den jordfødte Adams barn er som han av jord, men den himmelske Adams sønner får del i hans himmelske liv.

Som vi da har båret den jordiskes preg, slik skal vi også preges av den himmelskes bilde.

Halleluja Joh 13,34

Halleluja.

Et nytt bud gir jeg dere, sier Herren.
Dere skal elske hverandre som jeg har elsket dere. Halleluja.

Evangelium Luk 6,27–38

*Vær barmhjertige, slik som deres Far er barmhjertig*

På den tid sa Jesus til sine disipler:

«Til alle dere som hører på meg, sier jeg: Elsk deres fiender, gjør vel mot dem som hater dere, velsign dem som forbanner dere, be for dem som behandler dere ille. Når en slår deg på kinnet, så vend det andre til; om en tar fra deg din kappe, la ham få kjortelen med. Gi til enhver som ber deg, og tar noen fra deg hva ditt er, krev det ikke igjen! Hva dere vil at andre skal gjøre mot dere, det skal dere gjøre mot dem.

Om dere elsker dem som elsker dere, hva takk fortjener dere vel for det? Til og med synderne elsker når de selv blir elsket. Og om dere gjør vel mot dem som gjør vel mot dere, hva takk fortjener dere vel for det? Selv onde mennesker gjør det samme. Og om dere låner penger ut til folk dere håper å få dem igjen av, hva takk fortjener dere vel for det? Også syndere låner ut til syndere, for å få like meget igjen.

Nei, elsk deres fiender, gjør vel mot dem og lån ut til dem uten å vente noe igjen! Da skal dere få stor lønn; da skal dere være Den Høyestes barn. For han er god mot de utakknemlige og onde.

Vær barmhjertige, slik som deres Far er barmhjertig.

Døm ikke, så skal dere ikke selv bli dømt! Fordøm ingen, så skal dere ikke selv bli fordømt, men ettergi, så skal dere selv få ettergitt! Gi, så skal dere få, og det et godt mål, et rystet og stappet og toppfullt fange. Men med det mål dere bruker til andre, skal det også bli målt opp til dere.»